Christian H. Hansen (DF), 2004-11-19:
Lovforslaget her er udarbejdet med det formål, at der skal ske en tilpasning af loven, således at den kommer til at passe til reformen af den europæiske fødevarelovgivning.
Allerede bare det, at det er noget, der skal tilpasses EU, kan godt få hårene til at rejse sig lidt på en.
Men den nuværende fødevarelov stemte Dansk Folkeparti jo som bekendt for, og vi vil også gå seriøst ind i det her arbejde.
Men jeg må dog sige, at der er en del ting, der skal ændres.
Jeg har bemærket, at ordet minister mange gange fremkommer i lovforslaget – rigtig mange gange.
Vi vil meget gerne drøfte under den kommende udvalgsbehandling, hvor mange beføjelser det lige er, der skal ligge kun hos ministeren og dermed også på en eller anden måde gå uden om Folketinget.
Jeg er udmærket godt klar over, at når vi taler om ledsagende forordninger, så har de umiddelbar gyldighed i medlemslandene, men når vi taler om direktiverne, så synes jeg, det er meget beklageligt, at der så er truffet en generel beslutning om, at det ikke skal være lovstof, men at det skal være noget, som man fremover bare implementerer i form af nogle bekendtgørelser.
Dermed kommer det til at ligge uden for den sædvanlige politiske beslutningsproces.
Det er ikke sådan, at jeg ikke er klar over, at man godt kan gøre det, men jeg mener ikke, det er rigtigt, at det kommer til at ske på den måde, som der er lagt op til i lovforslaget.
Vi er heller ikke tilfredse med det, som Venstre tidligere i dag har nævnt, at man kunne komme over til en orientering måske en gang om året eller to og få at vide, at det er så gjort sådan, og så kan man så gå hjem igen.
Sådan et kaffeselskab, hvor man ikke får lov til at få politisk indflydelse, har vi ikke lyst til at deltage i.
Når vi går videre i lovforslaget til side 15, pkt. 4, kommer der noget om kontrol med fødevarer, og her tænker jeg på offentliggørelsesdelen.
Der står: »Tilvejebringe grundlaget for en effektiv, sammenhængende, ensartet kontrol med føde varer fra jord til bord, herunder muligheden for at offentliggøre kontrolresultater.«
Dansk Folkeparti er fuldstændig enig i, at det er en god politik, vi har på det område, men det er bekymrende, at det ikke er noget, der mere direkte står i en af lovens paragraffer, men igen er sådan noget, som er blevet gemt omme i bemærkningerne.
Derfor vil jeg i dag gerne høre ministeren, hvilken betydning det får for loven på området, at det er kommet til at stå så langt omme i bemærkningerne, og hvorfor det egentlig ikke er fremhævet i en af lovens første paragraffer.
Hvis ministeren ikke kan svare på det i dag, er det selvfølgelig noget, vi kan tage under den kommende udvalgsbehandling.
I Dansk Folkeparti er vi enige i, at man får lavet nogle ændringer, således at bødeniveauet for overtrædelse af lovgivningen differentieres i forhold til virksomhedernes størrelse, og det gør vi ud fra, at vi igennem længere tid har set, at bødestørrelserne er alt for små.
Derfor synes vi, det er ganske fint, at man får udarbejdet nogle ændringer.
Det er ikke kun taget ud fra, at bødeniveauet for de store virksomheder er for lavt, det er der ingen tvivl om at det er, men også at bødeniveauet for de mindre virksomheder i dag er alt for lille.
Jeg har yderligere en bemærkning til lovforslaget, nemlig omkring markedsføring og mærkning af fødevarer.
Det, der har været drøftet en del på det seneste rent politisk, har været vildledning af forbrugerne.
For mig ser det ud, som om det nu næsten alene overlades til en minister at kunne fastsætte regler på området.
Jeg kan se, at reglerne om anprisninger har fået plads i § 15, men jeg synes, der mangler noget om vildledningsproblematikken, og vil derfor gerne spørge ministeren, hvad der helt præcist vil ske på dette område fremover, og hvorfor det ikke er præciseret mere i lovgivningen, end det rent faktisk er.
Alle de ting, jeg har ridset op nu, kan naturligvis være en forglemmelse, men så synes jeg bare, vi skal være enige om, at så går ministeren hjem og får det hurtigt ændret.
Så er problemerne jo løst, og så er vi klar til udvalgsbehandlingen.
Men der er mange af de knaster, som skal væk, inden vi kan støtte lovforslaget, så som det ligger nu, ser vi frem til en lang og sej udvalgsbehandling.